KOMISSION ASETUS (EY) N:o 1055/98,
annettu 20 päivänä toukokuuta 1998,
neuvoston asetuksen (ETY) N:o 822/87 38 artiklassa tarkoitetun esitislauksen käyttöön ottamisesta markkinointivuodeksi 1997/1998 annetun asetuksen (EY) N:o 2020/97 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87 (1), sellaisena kuin se on viimeksi muutettuna asetuksella (EY) N:o 2087/97 (2), ja erityisesti sen 38 artiklan 5 kohdan,
sekä katsoo, että
komission asetuksella (EY) N:o 2020/97 (3) otettiin käyttöön asetuksen (ETY) N:o 822/87 38 artiklassa tarkoitettu esitislaus; kyseisen asetuksen 1 artiklan 4 kohdassa säädetään, että jäsenvaltiot voivat antaa luvan sopimusten tai ilmoitusten hyväksymiseen heti niiden esittämisen jälkeen määrälle, joka on enintään puolet kussakin sopimuksessa tai ilmoituksessa olevista määristä,
tislaaja voi neuvoston asetuksen (ETY) N:o 2046/89 (4), sellaisena kuin se on viimeksi muutettuna asetuksella (EY) N:o 2468/96 (5), 8 artiklan 1 kohdan mukaisesti pyytää, että tukea vastaava summa maksetaan hänelle ennakkoon, sillä edellytyksellä, että hän on antanut vakuuden; esitislaustoiminnan nopeuttamiseksi kuluvana markkinointivuonna käyttöön otettu mahdollisuus tislata heti asetuksen (EY) N:o 2020/97 1 artiklan 4 kohdassa tarkoitetun luvan saamisen jälkeen enintään puolet sopimuksissa tai ilmoituksissa mainitusta viinimäärästä voi kuitenkin aiheuttaa taloudellisia vaikeuksia tislaajille, jotka eivät pysty hankkimaan uudestaan vakuussummaa ennen kuin sopimukset on toteutettu kokonaan; tästä syystä tämä esitislauksen toteuttamisen helpottamiseksi käyttöönotettu säännös uhkaa vaarantaa näiden toimien moitteettoman toteuttamisen, koska vakuuksiin sidotut varat, jotka yleensä vapautettaisiin sopimuksen toteuttamisen jälkeen ja jotka voitaisiin käyttää muiden sopimusten toteuttamiseksi, uhkaavat olla jäädytettyinä koko sopimusten toteuttamisen ajan, mikä edellyttäisi tislaajilta huomattavasti suurempia rahavaroja; tämä tilanne on tuen ennakkoa ja vakuutta koskevien säännösten soveltamista varten korjattava erottamalla toisistaan asetuksen (EY) N:o 2020/97 1 artiklan 4 kohdan ja vastaavasti sen 1 artiklan 6 kohdan mukaisesti hyväksyttyjen sopimusten ja ilmoitusten osuudet,
tislaussopimukset ja -ilmoitukset oli määrä allekirjoittaa viimeistään 29 päivänä tammikuuta 1998,
vaikka käyttöön otetut esitislaustoimenpiteet ovat johtaneet merkittäviin tuloksiin, muutamassa tapauksessa markkinoille on kuitenkin jäänyt niille soveltumatonta viiniä, joka vaikuttaa niihin kielteisesti; näissä olosuhteissa olisi syytä, markkinoille soveltuvien tuotteiden laadun parantamiseksi, vetää nämä tuotteet markkinoilta ottamalla esitislaus uudelleen käyttöön rajatulle, pöytäviinille varatulle määrälle; tämä esitislauksen uudelleen käyttöönotto on syytä rajoittaa alueisiin, joilla ei ole tuotettu niille vahvistettuja määriä,
tehokkuussyistä tämä esitislauksen uudelleen käyttöönotto on syytä rajoittaa niihin viinintuottajiin, jotka ovat jo allekirjoittaneet tislaussopimuksia tai -ilmoituksia; tietyillä alueilla tämä uudelleen käyttöönotto on lisäksi rajoitettava tuottajiin, jotka ovat allekirjoittaneet nämä sopimukset huomattavalta osin asetuksen (EY) N:o 2020/97 1 artiklan 1 kohdassa tarkoitetun enimmäismäärän osalta ja jotka haluavat tislata lisämääriä,
jos aluetta kohden haettu kokonaismäärä on suurempi kuin säädetyt määrät, jäsenvaltioiden on sovellettava kaikkiin uusiin esitettyihin sopimuksiin yhtenäistä alennusprosenttia,
kyseessä olevien määrien moitteettoman hallinnan vuoksi on tarpeen tehdä poikkeuksia tiettyihin asetuksen (ETY) N:o 822/87 38, 41 ja 42 artiklassa säädettyjen vapaaehtoisten tislausten soveltamista koskevista yksityiskohtaisista säännöistä 31 päivänä elokuuta 1988 annetussa asetuksessa (ETY) N:o 2721/88 (6), sellaisena kuin se on viimeksi muutettuna asetuksella (ETY) N:o 2181/91 (7) säännöksiin, ja säätää sopimuksissa ja jätetyissä ilmoituksissa haettujen määrien mahdollisesta vähentämisestä,
toimenpiteen tehokkuuden lisäämiseksi tislauksen toteuttaminen olisi keskitettävä lyhyelle aikavälille ja toisaalta jäsenvaltioiden olisi voitava määrätä rajoittavammista toimenpiteistä ja etenkin sopimukseen tai ilmoitukseen liitettävän vakuuden antamisesta, ja
tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2020/97 seuraavasti:
1. Lisätään 1 artiklaan 10 kohta seuraavasti:
"10. Neuvoston asetuksen (ETY) N:o 2046/89 (*) 8 artiklassa ja asetuksen (ETY) N:o 2721/88 9 artiklan 2 kohdassa olevien säännösten soveltamiseksi jäsenvaltiot voivat päättää, että kahta tämän asetuksen 1 artiklan 4 kohdassa ja vastaavasti sen 1 artiklan 6 kohdassa tarkoitettua osittain hyväksyttyä sopimusta tai ilmoitusta on pidettävä itsenäisinä sopimuksina tai ilmoituksina.
(*) EYVL L 202, 14.7.1989, s. 14."
2. Lisätään 1 a artikla seuraavasti:
"1 a artikla
1. Asetuksen (ETY) N:o 822/87 38 artiklassa tarkoitettu pöytäviinien ja pöytäviinin valmistukseen soveltuvien viinien esitislaus otetaan markkinointivuonna 1997/98 uudelleen käyttöön alueilla, joilla ei ole tuotettu niille vahvistettua määrää.
Asetuksen (ETY) N:o 2721/88 mukaisesti tuottajien tislaaman pöytäviinin tai pöytäviinin valmistukseen soveltuvan viinin määrä on enintään 685 000 hehtolitraa. Tämä määrä jaetaan komission asetuksen (ETY) N:o 441/88 (*) 4 artiklassa tarkoitettujen tuotantoalueiden mukaan seuraavasti:
TAULUKON PAIKKA
2. Jokainen pöytäviiniä tai pöytäviinin valmistukseen soveltuvia viinejä valmistanut tuottaja, joka on allekirjoittanut tämän asetuksen 1 artiklan 3 kohdassa tarkoitetun esitislausta koskevan sopimuksen tai -ilmoituksen määrälle, joka on 18 hl/ha tai enemmän, voi viimeistään 29 päivänä toukokuuta 1998 toimittaa esitislausta koskevan sopimuksen tai ilmoituksen jäsenvaltion toimivaltaiselle viranomaiselle, täsmentäen erityisesti:
a) hakijan nimen, etunimen ja osoitteen;
b) valmistetun viinin määrän, joka halutaan tislata voimassa olevien tislaamoon toimitettavien tuotteiden laatua koskevan yhteisön säännösten mukaisesti;
c) tislaamon nimen ja osoitteen tai toiminimen.
Kuitenkin alueilla 2 ja 5 tuottajia, jotka voivat allekirjoittaa sopimuksia tai ilmoituksia, ovat kaikki ne, jotka ovat allekirjoittaneet tämän asetuksen 1 artiklan 3 kohdassa tarkoitetun esitislausta koskevan sopimuksen tai ilmoituksen.
Tislausta koskevaan sopimukseen tai ilmoitukseen on liitettävä jäljennös toimivaltaisille viranomaisille toimitetusta tuotantoilmoituksesta markkinointivuoden 1997/98 osalta.
Hakijan on myös esitettävä todiste siitä, että kyseinen viini on hänen hallussaan. Jäsenvaltiot voivat rajoittaa niiden sopimusten lukumäärää, jotka yksi tuottaja voi tehdä tässä artiklassa tarkoitetuista tislaustoimenpiteistä.
3. Viiniä tuottavat jäsenvaltiot määrittelevät edellä mainittuihin sopimuksiin ja ilmoituksiin sovellettavan alennuksen suuruuden, jos sopimusten ja ilmoitusten yhteismäärä ylittää aluekohtaisesti ennalta vahvistetun määrän. Jäsenvaltioiden on toteutettava tarvittavat hallinnolliset toimenpiteet hyväksyäkseen viimeistään 25 päivänä kesäkuuta 1998 edellä mainitut sopimukset ja ilmoitukset sekä ilmoitettava niihin sovelletun alennuksen määrä ja sopimukseen tai ilmoitukseen kuuluvan viinin määrä. Jäsenvaltioiden on ilmoitettava komissiolle näiden sopimukseen kuuluvien viinien määrä ennen 15 päivää heinäkuuta 1998.
4. Toimitukset tislaamoille on tehtävä ennen 24 päivää heinäkuuta 1998.
5. Jäsenvaltiot voivat säätää, että esitettävään todistukseen tai ilmoitukseen on liitettävä todiste 1 artiklan 3 kohdassa säädetyn vakuuden asettamisesta.
6. Asetuksessa (ETY) N:o 2721/88 annettuja säännöksiä sovelletaan 6 artiklan 1 ja 4 kohtaa lukuun ottamatta.
(*) EYVL L 45, 18.2.1988, s. 15."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tislaajan pyynnöstä tämän asetuksen 1 artiklan 1 kohdan säännöksiä voidaan soveltaa heti asetuksen (EY) N:o 2020/97 voimaantulon jälkeen esitettyihin sopimuksiin ja ilmoituksiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä toukokuuta 1998.